CELEX: 32017D2284
Language: el
Date: 2017-12-11 00:00:00
Title: Απόφαση (ΕΕ) 2017/2284 του Συμβουλίου, της 11ης Δεκεμβρίου 2017, για την παροχή στήριξης στις χώρες των περιοχών της Αφρικής, της Ασίας-Ειρηνικού, της Λατινικής Αμερικής και της Καραϊβικής ώστε να συμμετάσχουν στη διαδικασία διαβούλευσης της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών

12.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 328/32
            
         ΑΠΌΦΑΣΗ (ΕΕ) 2017/2284 ΤΟΥ ΣΥΜΒΟΥΛΊΟΥ
   της 11ης Δεκεμβρίου 2017
   για την παροχή στήριξης στις χώρες των περιοχών της Αφρικής, της Ασίας-Ειρηνικού, της Λατινικής Αμερικής και της Καραϊβικής ώστε να συμμετάσχουν στη διαδικασία διαβούλευσης της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003, το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής («στρατηγική»), το κεφάλαιο III της οποίας περιλαμβάνει κατάλογο μέτρων που πρέπει να εφαρμοστούν για μια αποτελεσματική πολυμερή προσέγγιση, η οποία είναι ο ακρογωνιαίος λίθος της ευρωπαϊκής στρατηγικής για την καταπολέμηση της διάδοσης ΟΜΚ. Αναφέρεται, μεταξύ άλλων, ότι «η ΕΕ είναι προσηλωμένη στο σύστημα των πολυμερών συνθηκών το οποίο παρέχει τη νομική και κανονιστική βάση για όλες τις προσπάθειες μη διάδοσης» και «η πολιτική της ΕΕ είναι να συναφθεί μια διεθνής συμφωνία για την απαγόρευση της παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές».
            
         
               (2)
            
            
               Η ΕΕ εφαρμόζει ενεργά τη στρατηγική καθώς και τα μέτρα που απαριθμούνται στο κεφάλαιο III της στρατηγικής, ειδικότερα μέσω της διάθεσης χρηματοδοτικών πόρων προς στήριξη ειδικών σχεδίων με σκοπό την ενίσχυση του πολυμερούς συστήματος μη διάδοσης και πολυμερών μέτρων οικοδόμησης εμπιστοσύνης.
            
         
               (3)
            
            
               Στις 8 Δεκεμβρίου 2008, το Συμβούλιο ενέκρινε τα συμπεράσματά του και ένα έγγραφο με τίτλο «Νέες κατευθύνσεις δράσης της Ευρωπαϊκής Ένωσης για την καταπολέμηση της διάδοσης όπλων μαζικής καταστροφής και των φορέων τους». Στο έγγραφο αναφέρεται, μεταξύ άλλων, ότι η ΕΕ αναλαμβάνει να συνεχίσει και να εντείνει τη δράση «υπέρ της έναρξης διαπραγματεύσεων σχετικά με συνθήκη για την απαγόρευση παραγωγής σχάσιμων υλικών (FMCT)».
            
         
               (4)
            
            
               Η ΕΕ έχει επιμόνως ζητήσει την άμεση έναρξη και την ταχεία ολοκλήρωση των διαπραγματεύσεων σχετικά με συνθήκη που θα απαγορεύει την παραγωγή σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές, βάσει του εγγράφου CD/1299 και της εντολής που αυτό περιέχει. Στο ίδιο πνεύμα, η ΕΕ παροτρύνει όλα τα μέλη της διάσκεψης για τον αφοπλισμό (CD) να καταβάλουν κάθε δυνατή προσπάθεια για την άρση του αδιεξόδου στο πλαίσιο της διάσκεψης για τον αφοπλισμό και να θεσπίσουν ένα ολοκληρωμένο και ισορροπημένο πρόγραμμα εργασιών που θα περιλαμβάνει την άμεση έναρξη διαπραγματεύσεων σχετικά με Συνθήκη για την απαγόρευση παραγωγής σχάσιμων υλικών.
            
         
               (5)
            
            
               Το 2013, η Γενική Συνέλευση των Ηνωμένων Εθνών (ΓΣΗΕ) εξέδωσε απόφαση με την οποία συνεστήθη ομάδα κυβερνητικών εμπειρογνωμόνων (GGE) απαρτιζόμενη από 25 κράτη προκειμένου να διατυπώνει συστάσεις σχετικά με πιθανές πτυχές που θα μπορούσαν να συμβάλουν, χωρίς όμως να προβλέπεται σχετική διαπραγμάτευση, στο πλαίσιο συνθήκης που θα απαγορεύει την παραγωγή σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές. Το 2015, η ομάδα κυβερνητικών εμπειρογνωμόνων υπέβαλε την έκθεσή της στην πρώτη επιτροπή (Αφοπλισμός) της Γενικής Συνέλευσης των Ηνωμένων Εθνών.
            
         
               (6)
            
            
               Το 2016, η Γενική Συνέλευση των Ηνωμένων Εθνών εξέδωσε την απόφαση 71/259, με τίτλο «Συνθήκη για την απαγόρευση παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές». Η απόφαση 71/259 καλεί τον Γενικό Γραμματέα να συγκροτήσει μια προπαρασκευαστική ομάδα εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών προκειμένου να εξετάσει και να προβεί σε συστάσεις σχετικά με τα ουσιαστικά στοιχεία μιας μελλοντικής, χωρίς διακρίσεις, πολυμερή και διεθνώς και αποτελεσματικώς επαληθεύσιμη συνθήκη για την απαγόρευση της παραγωγής σχάσιμων υλικών που προορίζονται για πυρηνικά όπλα ή άλλες πυρηνικές εκρηκτικές συσκευές. Η προπαρασκευαστική ομάδα εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών θα απαρτίζεται από 25 κράτη και θα πραγματοποιήσει δύο άτυπες συνεδριάσεις διαβούλευσης που θα είναι ανοικτές σε όλα τα κράτη μέλη του ΟΗΕ ώστε να επιτραπεί η συμμετοχή όλων των κρατών στη διαδικασία για συνθήκη. Αναμένεται ότι οι εργασίες που θα πραγματοποιηθούν από την προπαρασκευαστική ομάδα θα οδηγήσουν σε διαπραγματεύσεις σχετικά με αυτό το σημαντικό ζήτημα με σκοπό την περαιτέρω προώθηση του πυρηνικού αφοπλισμού και της μη διάδοσης.
            
         
               (7)
            
            
               Όλα τα κράτη μέλη της ΕΕ ψήφισαν υπέρ της απόφασης 71/259 της Γενικής Συνέλευσης των ΗΕ του 2016 σχετικά με την απαγόρευση παραγωγής σχάσιμων υλικών, που προτάθηκε από τον Καναδά, τη Γερμανία και τις Κάτω Χώρες. Η απόφαση θεσπίζει μια διαδικασία χωρίς αποκλεισμούς μέσω της οργάνωσης άτυπων συνεδριάσεων διαβούλευσης με τησυμμετοχή όλων των κρατών μελών του ΟΗΕ και του προέδρου της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη. Αρκετά κράτη μέλη της ΕΕ θα συμμετάσχουν στις εργασίες της προπαρασκευαστικής ομάδας εμπειρογνωμόνων υψηλού επιπέδου, η εντολή της οποίας είναι να διατυπώσει συστάσεις σχετικά με τα ουσιαστικά στοιχεία για μια μελλοντική συνθήκη, με την επιφύλαξη των εθνικών θέσεων σε μελλοντικές διαπραγματεύσεις.
            
         
               (8)
            
            
               Η προπαρασκευαστική ομάδα εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών θα συμβάλει ουσιαστικά στις προσπάθειες πυρηνικού αφοπλισμού και μη διάδοσης. Η ομάδα κυβερνητικών εμπειρογνωμόνων (1) και δύο εκθέσεις του γενικού γραμματέα σχετικά με το θέμα αυτό (2) έχουν επισημάνει την πολυπλοκότητα του ζητήματος καθώς και θέματα που χρήζουν περαιτέρω ανάλυσης και εξέτασης από τα κράτη μέλη των ΗΕ. Η προπαρασκευαστική ομάδα εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών θα υποβάλει έκθεση προς τη Γενική Συνέλευση των Ηνωμένων Εθνών κατά την 73η σύνοδό της (2018).
            
         
               (9)
            
            
               Γενικότερα, τα σχάσιμα υλικά (όπως το ουράνιο υψηλού βαθμού εμπλουτισμού και το πλουτώνιο) που μπορούν να πυροδοτήσουν μια εκρηκτική αλυσιδωτή αντίδραση σχάσης, αποτελούν βασικό συστατικό των πυρηνικών όπλων. Η άμεση έναρξη και η ταχεία ολοκλήρωση των διαπραγματεύσεων, στο πλαίσιο της διάσκεψης για τον αφοπλισμό, με σκοπό να συναφθεί μια συνθήκη για την απαγόρευση παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές, αποτελούσε ανέκαθεν προτεραιότητα για την ΕΕ.
            
         
               (10)
            
            
               Μια συνθήκη για την απαγόρευση παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές θα συνιστούσε σημαντικό βήμα προς την κατεύθυνση της δημιουργίας των προϋποθέσεων για έναν πλανήτη χωρίς πυρηνικά όπλα. Η εν λόγω συνθήκη θεωρείται ότι αποτελεί σημαντική πολυμερής πράξη προς διαπραγμάτευση στον τομέα του πυρηνικού αφοπλισμού που θα συμπληρώνει τη συνθήκη περί μη διάδοσης των πυρηνικών όπλων (NPT) και την πλήρη απαγόρευση των πυρηνικών δοκιμών (CTBT),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Σύμφωνα με τη στρατηγική της ΕΕ, στην οποία τίθεται ο στόχος της διατήρησης, της εφαρμογής και της ενίσχυσης των πολυμερών συνθηκών και συμφωνιών για τον αφοπλισμό και τη μη διάδοση, η Ένωση παρέχει στήριξη στις χώρες των περιοχών της Αφρικής, της Ασίας-Ειρηνικού, της Λατινικής Αμερικής και της Καραϊβικής ώστε να συμμετάσχουν στη διαδικασία διαβούλευσης της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών.
   2.   Τα σχέδια παροχής στήριξης στις χώρες των περιοχών της Αφρικής, της Ασίας-Ειρηνικού, της Λατινικής Αμερικής και της Καραϊβικής ώστε να συμμετάσχουν στη διαδικασία διαβούλευσης της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών, που αντιστοιχούν σε μέτρα που συνάδουν με τη στρατηγική της ΕΕ, συνίστανται στην οργάνωση εργαστηρίων σε υποπεριφερειακό επίπεδο, συνεδριάσεων εμπειρογνωμόνων, ουσιαστικών δραστηριοτήτων στήριξης στα κράτη μέλη του ΟΗΕ, και στη δημιουργία ενός αποθετηρίου σχετικών πληροφοριών και δημοσιεύσεων.
   3.   Ο σκοπός των σχεδίων είναι:
   
               —
            
            
               η διευκόλυνση του διαλόγου σε περιφερειακό επίπεδο μεταξύ των κρατών στις περιοχές της Αφρικής, της Ασίας-Ειρηνικού, της Λατινικής Αμερικής και της Καραϊβικής,
            
         
               —
            
            
               η ανάπτυξη του αισθήματος ευθύνης περί του ζητήματος μεταξύ των κρατών σε αυτές τις περιοχές,
            
         
               —
            
            
               ο προσδιορισμός των εθνικών αναγκών και προτεραιοτήτων πολιτικής των κρατών σε αυτές τις περιοχές,
            
         
               —
            
            
               η συμμετοχή των αρμόδιων περιφερειακών οργανώσεων στις συζητήσεις σχετικά με συνθήκη για την απαγόρευση παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές, η οποία θα αποτελέσει αντικείμενο διαπραγματεύσεων στο πλαίσιο της διάσκεψης για τον αφοπλισμό,
            
         
               —
            
            
               η αξιολόγηση των επιπτώσεων της διαδικασίας σε περιφερειακό επίπεδο και του ρόλου που μπορεί να έχουν στην εν λόγω διαδικασία οι αρμόδιοι περιφερειακοί και διεθνείς οργανισμοί,
            
         
               —
            
            
               η συγκριτική ανάλυση των επιπτώσεων της διαδικασίας για κάθε περιοχή,
            
         
               —
            
            
               η διευκόλυνση της μετάδοσης των γνώσεων μεταξύ της πανεπιστημιακής κοινότητας, οργανώσεων της κοινωνίας των πολιτών και των κρατών μελών σχετικά με τα σχάσιμα υλικά.
            
         4.   Λεπτομερής περιγραφή των σχεδίων παρατίθεται στο παράρτημα.
   Άρθρο 2
   1.   Ο Ύπατος Εκπρόσωπος (ΥΕ) είναι υπεύθυνος για την εφαρμογή της παρούσας απόφασης.
   2.   Η τεχνική εφαρμογή των σχεδίων που αναφέρονται στο άρθρο 1 παράγραφος 2 θα πραγματοποιηθεί από το Γραφείο των Ηνωμένων Εθνών για τον Αφοπλισμό (UNODA) μέσω του Γραφείου της Γενεύης και του Περιφερειακού Γραφείου Αφοπλισμού, τα τρία περιφερειακά κέντρα για την ειρήνη και τον αφοπλισμό στην Αφρική (UNREC), την Ασία και τον Ειρηνικό (UNRCPD) και τη Λατινική Αμερική και την Καραϊβική (UNLIREC). Το Γραφείο των Ηνωμένων Εθνών για τον Αφοπλισμό εκτελεί αυτό το έργο υπό την ευθύνη του ΥΕ. Προς τούτο, ο ΥΕ συνάπτει τους απαιτούμενους διακανονισμούς με το Γραφείο των Ηνωμένων Εθνών για τον Αφοπλισμό.
   Άρθρο 3
   1.   Το ποσό δημοσιονομικής αναφοράς για την εκτέλεση των σχεδίων που αναφέρονται στο άρθρο 1 παράγραφος 2 ανέρχεται σε 1 220 880,51 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με της διαδικασίες και τους κανόνες που εφαρμόζονται στο γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τούτο, συνάπτει χρηματοδοτική σύμβαση με το Γραφείο των Ηνωμένων Εθνών για τον Αφοπλισμό σχετικά με το ποσό αναφοράς κατά την έκδοση της παρούσας απόφασης. Η σύμβαση ορίζει ότι το Γραφείο των Ηνωμένων Εθνών για τον Αφοπλισμό οφείλει να διασφαλίζει την προβολή της συνεισφοράς της Ένωσης, ανάλογη προς το ύψος της.
   4.   Η Επιτροπή επιδιώκει να συνάψει τη χρηματοδοτική σύμβαση που αναφέρεται στην παράγραφο 3 το συντομότερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής σύμβασης.
   Άρθρο 4
   1.   Ο ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης, βάσει τακτικών εκθέσεων που εκπονεί το Γραφείο των Ηνωμένων Εθνών για τον Αφοπλισμό. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει από την ημερομηνία της έκδοσής της.
   2.   Η παρούσα απόφαση λήγει 36 μήνες μετά την ημερομηνία σύναψης της χρηματοδοτικής σύμβασης που αναφέρεται στο άρθρο 3 παράγραφος 3. Ωστόσο, λήγει έξι μήνες μετά την έναρξη ισχύος της, εάν δεν έχει συναφθεί ως τότε χρηματοδοτική σύμβαση.
   
      Βρυξέλλες, 11 Δεκεμβρίου 2017.
      
         
            Για το Συμβούλιο
         
         
            H Πρόεδρος
         
         F. MOGHERINI
      
   
   
      (1)  A/70/81, Έκθεση της ομάδας κυβερνητικών εμπειρογνωμόνων για τη διατύπωση συστάσεων σχετικά με πιθανές πτυχές που θα μπορούσαν να συμβάλουν, χωρίς όμως να προβλέπεται σχετική διαπραγμάτευση, στο πλαίσιο συνθήκης που θα απαγορεύει την παραγωγή σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές.
   
      (2)  A/68/154, A/68/154/Add.1, A/71/140/Rev.1 και A/71/140/Rev.1/Add.1
   
      ΠΑΡΑΡΤΗΜΑ
      1.   ΣΤΟΧΟΣ
      Τα κράτη πρέπει να κατανοήσουν πλήρως τις επιπτώσεις μιας μελλοντικής συνθήκης και τη σχέση της με τις περιφερειακές πράξεις για ζώνες χωρίς πυρηνικά όπλα, τη συνθήκη περί μη διάδοσης των πυρηνικών όπλων και άλλες πράξεις που βρίσκονται σε πρόωρο στάδιο της διαδικασίας. Ως εκ τούτου, γενικός στόχος της νέας απόφασης του Συμβουλίου θα πρέπει να είναι η παροχή χρηματοδότησης για τη δημιουργία μιας ευρείας βάσης γνώσεων σχετικά με συνθήκη για την απαγόρευση της παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές ή με συνθήκη για την απαγόρευση παραγωγής σχάσιμων υλικών μεταξύ της διεθνούς κοινότητας, προκειμένου να διασφαλιστεί ότι όλα τα κράτη μέλη είναι σε θέση να συμμετάσχουν πλήρως στη διαδικασία διαβουλεύσεων καθώς και σε ενδεχόμενες μελλοντικές διαπραγματεύσεις στο πλαίσιο της διάσκεψης για τον αφοπλισμό σχετικά με μια τέτοια συνθήκη.
      Η συμμετοχή των κρατών μελών του ΟΗΕ σε περιφερειακό επίπεδο θα συμπληρώσει τις άτυπες συνεδριάσεις διαβούλευσης που θα διεξαχθούν από τον πρόεδρο της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών στη Νέα Υόρκη, ενώ με τον τρόπο αυτό θα ενισχυθεί η ποιοτική και ποσοτική συμμετοχή των κρατών, καθώς και η συμμετοχικότητα στις μελλοντικές διαπραγματεύσεις για μια τέτοια συνθήκη, στο πλαίσιο της διάσκεψης για τον αφοπλισμό.
      Η οργάνωση μιας σειράς (υπο)-περιφερειακών εργαστηρίων, θα επιτρέψει την ανταλλαγή πληροφοριών και γνώσεων εντός και μεταξύ των περιφερειών. Τα εργαστήρια θα περιλαμβάνουν ένα συνδυασμό τεχνικών ενημερώσεων και συζητήσεων σχετικά με τις επιπτώσεις και την καταλληλότητα των εν λόγω μελλοντικών συνθηκών σε σχέση με υφιστάμενες περιφερειακές ρυθμίσεις. Στις τεχνικές ενημερώσεις από τους αρμόδιους εμπειρογνώμονες θα αναλύονται τα ουσιαστικά ζητήματα που σχετίζονται με την απαγόρευση παραγωγής σχάσιμων υλικών, ενώ οι συζητήσεις θα καθοδηγούν τους συμμετέχοντες, ώστε να λαμβάνονται υπόψη οι περιφερειακές επιπτώσεις και η σημασία μιας ενδεχόμενης συνθήκης.
      Η προπαρασκευαστική ομάδα εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών θα υποβάλει έκθεση προς τη Γενική Συνέλευση των Ηνωμένων Εθνών κατά την 73η σύνοδό της (2018). Η Γενική Συνέλευση μπορεί να αποφασίσει να προβεί σε περαιτέρω ενέργειες ως προς το εν λόγω ζήτημα. Για να υποστηριχθεί η συμμετοχή των κρατών μελών του ΟΗΕ στη συζήτηση σχετικά με το ζήτημα αυτό, το σχέδιο θα συνεχιστεί μέχρι τη λήξη της τακτικής συνόδου της 74ης συνόδου της Γενικής Συνέλευσης (Δεκέμβριος 2019).
      Το Γραφείο των Ηνωμένων Εθνών για τον Αφοπλισμό (UNODA) μέσω του Γραφείου της Γενεύης και του Περιφερειακού Γραφείου Αφοπλισμού, το οποίο περιλαμβάνει το Περιφερειακό Κέντρο των Ηνωμένων Εθνών για την Ειρήνη και τον Αφοπλισμό στην Αφρική (UNREC) στο Λομέ (Τόγκο), το Περιφερειακό Κέντρο των Ηνωμένων Εθνών για την Ειρήνη, τον Αφοπλισμό και την Ανάπτυξη στην Ασία και τον Ειρηνικό (UNRCPD) στο Κατμαντού (Νεπάλ) και το Περιφερειακό Κέντρο των Ηνωμένων Εθνών για την Ειρήνη, τον Αφοπλισμό και την Ανάπτυξη στη Λατινική Αμερική και την Καραϊβική (UNLIREC) στη Λίμα (Περού), όλα έχουν μακρά πείρα σε ζητήματα δανειακής στήριξης κρατών και προώθησης του διαλόγου στην αντίστοιχη περιοχή τους σχετικά με ζητήματα μη διάδοσης και πυρηνικού αφοπλισμού.
      Οι εμπειρογνώμονες θα προέλθουν από διάφορες χώρες, σε ευρεία γεωγραφική βάση, από κυβερνήσεις,και περιφερειακές οργανώσεις, καθώς και οργανώσεις της κοινωνίας των πολιτών, όπως η Διεθνής επιτροπή για τα σχάσιμα υλικά (IPFM), το Κέντρο επαλήθευσης ερευνών, κατάρτισης και πληροφοριών (VERTIC), το Ινστιτούτο μελετών για θέματα ασφάλειας (ISS) και η πανεπιστημιακή κοινότητα.
      Ο στόχος 16.8 βιώσιμης ανάπτυξης του ΟΗΕ αναγνωρίζει την ανάγκη: «να διευρυνθεί και να ενισχυθεί η συμμετοχή των αναπτυσσόμενων χωρών σε θεσμικά όργανα παγκόσμιας διακυβέρνησης». Συνεπώς, οι προβλεπόμενες δράσεις στο πλαίσιο αυτού του σχεδίου θα μπορούσαν να συμβάλουν στην επίτευξη αυτού του στόχου.
      2.   ΔΡΑΣΤΗΡΙΟΤΗΤΕΣ
      2.1.   Στόχοι των δραστηριοτήτων
      
                  —
               
               
                  Διευκόλυνση του διαλόγου σε περιφερειακό και υποπεριφερειακό επίπεδο μεταξύ των κρατών στις περιοχές της Αφρικής, της Ασίας-Ειρηνικού, της Λατινικής Αμερικής και της Καραϊβικής,
               
            
                  —
               
               
                  Συμμετοχή των αρμόδιων περιφερειακών οργανώσεων στις συζητήσεις για μια συνθήκη απαγόρευσης παραγωγής σχάσιμων υλικών,
               
            
                  —
               
               
                  Ανάπτυξη αισθήματος ευθύνης για μια μελλοντική συνθήκη απαγόρευσης παραγωγής σχάσιμων υλικών μεταξύ όλων των κρατών,
               
            
                  —
               
               
                  Διευκόλυνση της μετάδοσης και της θέσης σε εφαρμογή των γνώσεων μεταξύ της πανεπιστημιακής κοινότητας, των οργανώσεων της κοινωνίας των πολιτών και των κρατών μελών σχετικά με ζητήματα που αφορούν την απαγόρευση της παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές.
               
            2.2.   Περιγραφή δραστηριοτήτων
      Όλες οι δραστηριότητες θα οργανωθούν από το Γραφείο των Ηνωμένων Εθνών για τον Αφοπλισμό μέσω του Γραφείου της Γενεύης και του Γραφείου Περιφερειακού Αφοπλισμού, συμπεριλαμβανομένου του UNREC, με έδρα το Λομέ (Τόγκο), το UNRCPD, με έδρα το Κατμαντού (Νεπάλ) και το Περιφερειακό Κέντρο των Ηνωμένων Εθνών για την Ειρήνη, τον Αφοπλισμό και την Ανάπτυξη (UNLiREC), με έδρα τη Λίμα (Περού).
      
                  α)
               
               
                  Υποπεριφερειακά εργαστήρια στην Αφρική, την Ασία και τον Ειρηνικό και τη Λατινική Αμερική και την Καραϊβική
                  Το Γραφείο των Ηνωμένων Εθνών για τον Αφοπλισμό θα οργανώσει έως έξι υπο-περιφερειακά σεμινάρια στις περιοχές της Αφρικής, της Ασίας και του Ειρηνικού και της Λατινικής Αμερικής και της Καραϊβικής. Το Γραφείο των Ηνωμένων Εθνών για τον Αφοπλισμό θα οργανώσει μονοήμερα ή διήμερα σεμινάρια σε υπο-περιφερειακό επίπεδο σε κάθε μία από τις περιοχές της Αφρικής, της Ασίας και του Ειρηνικού και της Λατινικής Αμερικής και της Καραϊβικής. Τα υπο-περιφερειακά σεμινάρια θα εστιάσουν στις αντίστοιχες περιοχές τους.
                  Στα σεμινάρια θα συμμετέχουν εμπειρογνώμονες από τις πρωτεύουσες των χωρών των αντίστοιχων υποπεριφερειών καθώς και η προπαρασκευαστική ομάδα εμπειρογνωμόνων υψηλού επιπέδου σχετικά με συνθήκη απαγόρευσης παραγωγής σχάσιμων υλικών, εμπειρογνώμονες από την Ευρωπαϊκή Ένωση και την κοινωνία των πολιτών καθώς και από την πανεπιστημιακή κοινότητα.
                  Τα σεμινάρια αυτά θα συμπληρώσουν τις άτυπες ανοικτές συνεδριάσεις διαβούλευσης που θα πραγματοποιούνται από τον πρόεδρο της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών στη Νέα Υόρκη, σύμφωνα με την απόφαση 71/259 της Γενικής Συνέλευσης των Ηνωμένων Εθνών και θα διευκολύνουν τη συμμετοχή των εμπειρογνωμόνων από τα κράτη μέλη του ΟΗΕ σε επίπεδο πρωτεύουσας στο πλαίσιο των μελλοντικών διαπραγματεύσεων σχετικά με την εν λόγω συνθήκη.
               
            
                  β)
               
               
                  Συνεδριάσεις εμπειρογνωμόνων με τη συμμετοχή εμπειρογνωμόνων από περιφερειακές οργανώσεις
                  Το Γραφείο των Ηνωμένων Εθνών για τον Αφοπλισμό θα οργανώσει τρεις συνεδριάσεις εμπειρογνωμόνων με τους σχετικούς περιφερειακούς οργανισμούς στις περιοχές της Αφρικής, της Ασίας, του Ειρηνικού καθώς και της Λατινικής Αμερικής και της Καραϊβικής, συμπεριλαμβανομένων των ABACC AFCONE, OPANAL και του Περιφερειακού φόρουμ για την Ασία, προκειμένου να φέρει σε επαφή τα μέλη της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών, εμπειρογνώμονες από περιφερειακές οργανώσεις και εμπειρογνώμονες από οργανώσεις της κοινωνίας των πολιτών, μεταξύ των οποίων η κοινοπραξία της ΕΕ για τη μη διάδοση και τα VERTIC, IPFM, ISS, για την προετοιμασία των μελλοντικών διαπραγματεύσεων σχετικά με την εν λόγω συνθήκη και για να διευκολυνθεί η συμβολή της περιφερειακής εμπειρογνωμοσύνης και εμπειρίας στις διαπραγματεύσεις.
               
            
                  γ)
               
               
                  Ουσιαστική στήριξη στα κράτη μέλη
                  Το Γραφείο των Ηνωμένων Εθνών για τον Αφοπλισμό θα ανταποκριθεί σε έως έξι αιτήσεις κρατών μελών για ουσιαστική στήριξη στις περιοχές της Αφρικής, της Ασίας, του Ειρηνικού καθώς και της Λατινικής Αμερικής και της Καραϊβικής, στο πλαίσιο της παρακολούθησης των εργασιών των σεμιναρίων, λαμβάνοντας υπόψη τη γεωγραφική ισορροπία.
               
            
                  δ)
               
               
                  Αποθετήριο τεκμηρίωσης και δημοσίευση των αποτελεσμάτων
                  Κατά τη διάρκεια του σχεδίου το Γραφείο των Ηνωμένων Εθνών για τον Αφοπλισμό θα αναπτύξει και θα διατηρήσει ειδικό διαδικτυακό τόπο που θα περιέχει σχετική τεκμηρίωση ώστε να βοηθηθούν οι χώρες στην προετοιμασία των μελλοντικών διαπραγματεύσεων σχετικά με συνθήκη απαγόρευσης παραγωγής σχάσιμων υλικών, που θα λειτουργεί ως αποθετήριο πόρων για τα κράτη, τις περιφερειακές οργανώσεις, οργανώσεις της κοινωνίας των πολιτών και ερευνητές, και θα διευκολύνει τη διασυνοριακή επικοινωνία.
                  Το Γραφείο των Ηνωμένων Εθνών για τον Αφοπλισμό θα δημοσιεύσει έως δύο έκτακτες εργασίες της σχετικά με τα αποτελέσματα των περιφερειακών σεμιναρίων και των συνεδριάσεων των εμπειρογνωμόνων με περιφερειακές οργανώσεις.
               
            2.3.   Αντίκτυπος των δραστηριοτήτων
      
                  —
               
               
                  Διευκόλυνση της συμμετοχής χωρών στις περιοχές της Αφρικής, της Ασίας, της Λατινικής Αμερικής, του Ειρηνικού και της Καραϊβικής στις μελλοντικές διαπραγματεύσεις σχετικά με συνθήκη για την απαγόρευση παραγωγής σχάσιμων υλικών,
               
            
                  —
               
               
                  Παροχή υφιστάμενων περιφερειακών γνώσεων και εμπειρογνωμοσύνης για την απαγόρευση παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές στο πλαίσιο των διαπραγματεύσεων σχετικά με μελλοντική συνθήκη για την απαγόρευση παραγωγής σχάσιμων υλικών,
               
            
                  —
               
               
                  Διάθεση σχετικής τεκμηρίωσης στους μελλοντικούς διαπραγματευτές και εμπειρογνώμονες από κράτη μέλη, περιφερειακές οργανώσεις, οργανώσεις της κοινωνίας των πολιτών και την πανεπιστημιακή κοινότητα.
               
            3.   ΕΤΑΙΡΟΙ ΓΙΑ ΤΗΝ ΕΦΑΡΜΟΓΗ ΤΩΝ ΜΕΤΡΩΝ
      
                  —
               
               
                  Το σύστημα του ΟΗΕ: Το Γραφείο των Ηνωμένων Εθνών για τον Αφοπλισμό μέσω του Γραφείου της Γενεύης και του Γραφείου Περιφερειακού Αφοπλισμού, που περιλαμβάνει τρία Περιφερειακά Κέντρα για την Ειρήνη και τον Αφοπλισμό στην Αφρική (UNREC), στην Ασία και τον Ειρηνικό (UNRCPD) και στη Λατινική Αμερική και την Καραϊβική (UNLiREC),
               
            
                  —
               
               
                  Περιφερειακές και υποπεριφερειακές οργανώσεις: ABACC, AFCONE, OPANAL, Περιφερειακό φόρουμ για την Ασία,
               
            
                  —
               
               
                  Μη κυβερνητικές οργανώσεις: Κοινοπραξία της ΕΕ για τη μη διάδοση, VERTIC, IPFM, ISS.
               
            4.   ΑΛΛΗΛΕΠΙΔΡΑΣΗ ΜΕ ΤΙΣ ΠΡΟΣΠΑΘΕΙΕΣ ΤΗΣ ΕΝΩΣΗΣ
      Με βάση την τακτική ανατροφοδότηση από το Γραφείο των Ηνωμένων Εθνών για τον Αφοπλισμό σχετικά με τις δραστηριότητές του, η Ένωση μπορεί να αποφασίσει να συμπληρώσει τις εν λόγω προσπάθειες με στοχευμένη διπλωματική δράση με σκοπό την ευαισθητοποίηση ως προς τη σημασία της άρσης του μακροχρόνιου αδιεξόδου της διάσκεψης για τον αφοπλισμό και τη σημασία για άμεση έναρξη και η ταχεία ολοκλήρωση των διαπραγματεύσεων, στο πλαίσιο της διάσκεψης για τον αφοπλισμό, σχετικά με συνθήκη για την απαγόρευση παραγωγής σχάσιμων υλικών που προορίζονται για πυρηνικά όπλα ή για άλλες πυρηνικές εκρηκτικές συσκευές, βάσει του εγγράφου CD/1299 και της εντολής που αυτό περιέχει.
      5.   ΔΙΚΑΙΟΥΧΟΙ ΤΩΝ ΔΡΑΣΤΗΡΙΟΤΗΤΩΝ
      
                  —
               
               
                  Χώρες στις περιοχές της Αφρικής, της Ασίας και του Ειρηνικού, της Λατινικής Αμερικής και της Καραϊβικής,
               
            
                  —
               
               
                  Τα μέλη της προπαρασκευαστικής ομάδας εμπειρογνωμόνων υψηλού επιπέδου σχετικά με συνθήκη για την απαγόρευση παραγωγής σχάσιμων υλικών,
               
            
                  —
               
               
                  Ομάδα κυβερνητικών εμπειρογνωμόνων για τον έλεγχο του πυρηνικού αφοπλισμού,
               
            
                  —
               
               
                  Οι οργανώσεις της κοινωνίας των πολιτών στις περιοχές της Αφρικής, της Ασίας και του Ειρηνικού, της Λατινικής Αμερικής και της Καραϊβικής που δραστηριοποιούνται στον πυρηνικό αφοπλισμό και τη μη διάδοση των πυρηνικών όπλων.
               
            6.   ΤΟΠΟΣ
      Τα υποπεριφερειακά σεμινάρια θα οργανώνονται είτε στην έδρα των περιφερειακών κέντρων ή σε τοποθεσίες με ένα περιφερειακό γραφείο των Ηνωμένων Εθνών στην αντίστοιχη υποπεριφέρεια, προκειμένου να διευκολυνθεί η συμμετοχή των εθνικών εμπειρογνωμόνων από τις πρωτεύουσες.
      Οι συνεδριάσεις εμπειρογνωμόνων θα πραγματοποιούνται στην έδρα των περιφερειακών οργανώσεων ή των περιφερειακών κέντρων.
      Στις πρωτεύουσες θα παρέχεται ουσιαστική στήριξη στα κράτη μέλη.
      7.   ΔΙΑΡΚΕΙΑ
      Η συνολική εκτιμώμενη διάρκεια του σχεδίου είναι 36 μήνες.